夷陵縣歐陽永叔至喜堂
作者：蘇軾
朝代：宋

paragraphs: 夷陵雖小邑，自古控荆吳。
形勢今無用，英雄久已無。
誰知有文伯，遠謫自王都。
人去年年改，堂傾歲歲扶。
追思猶咎呂，感歎亦憐朱。
舊種孤楠老，新霜一橘枯。
清篇留峽洞，醉墨寫邦圖。
故老問行客，長官今白鬚。
著書多念慮，許國減歡娛。
寄語公知否，還須數倒壺。